Deddf yr Amgylchedd (Cymru) 2016

Adran 6 (Y Ddyletswydd Bioamrywiaeth a Chydnerthedd Ecosystemau)

Awdurdod Parc Cenedlaethol Arfordir Penfro

Dogfen cyfeirio

**Cefndir**

1. Mae dyletswydd Adran 6 yn ei gwneud yn ofynnol i awdurdodau cyhoeddus geisio cynnal ac ehangu bioamrywiaeth cyn belled ag y bo hynny’n gyson â chyflawni eu swyddogaethau yn briodol, gan hyrwyddo cydnerthedd ecosystemau drwy wneud hynny.
2. Mae'r adroddiad hwn yn amlinellu'r dulliau a gymerwyd gan APCAP i ymgorffori'r ddyletswydd yn ei fframwaith cynllunio corfforaethol.
3. Mae dibenion y Parc Cenedlaethol yn cynnwys cadwraeth a chyfoethogi bywyd gwyllt (Deddf yr Amgylchedd 1995). Mae cyfrifoldeb yr Awdurdod i fynd ati i gyflawni’r diben hwn, ac Egwyddor Sandford (sy'n rhoi blaenoriaeth i gadwraeth dros yr ail ddiben mewn achosion o wrthdaro digymod) yn golygu bod cydnerthedd bioamrywiaeth ac ecosystemau wedi cael lle amlwg ym mholisïau’r Parc Cenedlaethol, yn fframwaith cynllunio corfforaethol yr Awdurdod, ac yn y dulliau gweithredu.
4. Mae gofyniad Adran 6 yn rhoi cyfle ffurfiol i adolygu’r prosesau presennol o gynllunio ac adrodd ar fioamrywiaeth a chydnerthedd yn erbyn canllawiau Llywodraeth Cymru (2017). Mae hyn yn awgrymu mai'r arfer gorau fyddai integreiddio cynllunio A6 â chynllunio corfforaethol ac nad oes angen paratoi a chyhoeddi cynllun A6 ar wahân i gyflawni'r ddyletswydd A6, er y gallai hyn fod yn ddefnyddiol o ran gweithredu.
5. Yn achos APCAP, ystyrir y byddai cynllun ar wahân yn mynd yn groes i'r egwyddor o gynllunio a chyflawni integredig y mae'r Awdurdod eisoes yn ei gweithredu. Paratowyd y ddogfen hon ar gyfer cyfeirio er mwyn dangos sut mae'r Awdurdod o'r farn bod gofynion A6 yn cael eu bodloni a'u monitro, ac i glustnodi unrhyw feysydd allai gael eu cryfhau.

| **Canllawiau LlC ar A6** | **APCAP – sut y cyflawnwyd** | **APCAP – sut mae’n cael ei fonitro** |
| --- | --- | --- |
| Datganiad lefel uchel sy'n dangos **ymrwymiad**i a **chyfrifoldeb**am gydymffurfio â'r ddyletswydd ar lefel gorfforaethol. | Mae Cynllun Corfforaethol ac Adnoddau 2019-20 APCAP yn nodi’r amcan Llesiant canlynol: Cydnerthedd: Gwella iechyd ecosystemau'r Parc Cenedlaethol.  Gwneir y cyfraniad drwy ddulliau sy’n seiliedig ar natur sy’n hyrwyddo bioamrywiaeth a chysylltiadau rhwng cynefinoedd, ac mae’r polisïau cynllunio a hyrwyddir gan yr Awdurdod yn cynnal ecosystemau iach yn y Parc ac yn cyfrannu at ‘Gymru Gydnerth’.  Mae'r Awdurdod yn cefnogi 'Cymru o Gymunedau Cydlynus' drwy hyrwyddo dulliau seiliedig ar le drwy weithio gyda pherchnogion tir, gwirfoddolwyr a chymunedau ar warchod y Parc.  Mae’r Cynllun Corfforaethol ac Adnoddau 2019-20 yn amlinellu’r ddyletswydd A6 a chyfrifoldeb yr Awdurdod o ran y ddyletswydd honno. | Mae'r Cynllun Corfforaethol ac Adnoddau yn nodi'r camau y mae’r Awdurdod i'w cymryd yn ystod cyfnod y cynllun er mwyn ceisio gwireddu’r amcanion. Clustnodir cerrig milltir sy'n cael eu hadrodd yn fisol a/neu'n chwarterol a’u cyflwyno'n rheolaidd i Aelodau'r Awdurdod i'w craffu a'u cymeradwyo. Adroddir ar berfformiad blynyddol drwy Adroddiad Blynyddol yr Awdurdod ar Gyflawni Amcanion Llesiant (Cynllun Gwella Rhan 2) a gyflwynir i Swyddfa Archwilio Cymru ar ôl cael cymeradwyaeth yr Awdurdod Parc Cenedlaethol. |
| Y camau a gymerir i gyflawni'r ymrwymiad hwn ar draws swyddogaethau’r Parc. Gellir cysoni’r camau hyn ag amcanion Cynllun Gweithredu Adfer Natur Cymru gan fod yr amcanion hyn yn anelu at wyrdroi dirywiad bioamrywiaeth yng Nghymru.  Yr amcanion yw:   1. Ennyn a chefnogi cyfranogiad a dealltwriaeth er mwyn i fioamrywiaeth fwrw gwreiddiau yn y broses benderfynu ar bob lefel. 2. Diogelu rhywogaethau a chynefinoedd sydd o’r pwys mwyaf a’u rheoli’n well. 3. Gwneud ein hamgylchedd naturiol yn fwy cydnerth\* drwy adfer cynefinoedd sydd wedi’u diraddio a chreu cynefinoedd. 4. Mynd i'r afael â’r prif bwysau ar rywogaethau a chynefinoedd. 5. Gwella ein tystiolaeth, ein dealltwriaeth a'n gwaith monitro. 6. Rhoi fframwaith llywodraethu a chymorth ar waith i gyflawni’r amcanion. | **1 a 6 wedi’u cyflawni drwy:**  Gynllunio corfforaethol – gweler rhes 1 uchod.  Y ffrydiau gwaith perthnasol yn y cynllun corfforaethol yw:   1. Gwasanaeth Rheoli Tir: Cadwraeth (e.e. Gwarchod y Parc, Pwyth mewn Pryd, Cyswllt Natur). 2. Y Gwasanaeth Cynllunio (e.e. Coed Gwarchodedig, polisïau bioamrywiaeth a chynaliadwyedd, canllawiau cynllunio atodol. 3. Prosiectau Bioamrywiaeth a Chysylltedd. 4. Gofalu am Ecosystem y Parc: Ymgysylltu a Gwirfoddoli. 5. Strategaethau a Phartneriaethau: Cadwraeth. 6. Polisïau a’r Gwasanaeth Cynllunio: Rheoli Adnoddau Naturiol yn Gynaliadwy / Cadwraeth. 7. Rhaglenni, polisïau a gweithdrefnau gweithredol (e.e. Polisïau amgylcheddol, Gwneud ein Hadeiladau yn fwy Gwyrdd).   **2,3,4,5 wedi’u cyflawni drwy:**  Gamau gweithredu yr Awdurdod a’r partneriaid i gefnogi Cynllun Rheoli’r Parc Cenedlaethol 2015-19, 2020-2024, sydd ei hun yn cefnogi Cynllun Adfer Natur Sir Benfro, rhaglenni amaeth-amgylcheddol / ffermio cynaliadwy Llywodraeth Cymru, mentrau perthnasol Llywodraeth Cymru (e.e. cynllun gweithredu pryfed peillio) a’r tri cynllun rheoli Safle Morol Ewropeaidd). Mae’r Cynllun Rheoli yn seiliedig ar dystiolaeth o adroddiadau Cyfoeth Naturiol Cymru ar Gyflwr Adnoddau Naturiol, ac ar Ddatganiadau Cyfoeth Naturiol Cymru ar y De Orllewin a’r Ardal Forol. Mae'r Cynllun Rheoli yn destun arfarniad cynaliadwyedd (gan gynnwys asesiad amgylcheddol strategol), Asesiad Rheoliadau Cynefinoedd ac Asesiad o’r Effaith ar Gydraddoldeb. Mae’r Cynllun yn gyd-destun i bolisïau’r Cynllun Datblygu Lleol ac i’r canllawiau cynllunio atodol. | 1. Mae gweithio tuag at gyflawni Amcan Cydnerthedd a Ffrydiau Gwaith yn y Cynllun Corfforaethol ac Adnoddau yn cael ei fonitro drwy adroddiadau perfformiad i'r Aelodau drwy'r Pwyllgor Archwilio a Gwasanaethau Corfforaethol a'r Pwyllgor Adolygu Gweithredol. Adroddir ar berfformiad blynyddol drwy Adroddiad Blynyddol yr Awdurdod ar Gyflawni Amcanion Llesiant (Cynllun Gwella Rhan 2) a gyflwynir i Swyddfa Archwilio Cymru ar ôl cael cymeradwyaeth yr Awdurdod Parc Cenedlaethol. 2. Adroddiad ar reoli tir cadwraeth. 3. Adroddiadau blynyddol ar fonitro’r CDLl. 4. Arfarniad o adroddiadau’r APC ar gynaliadwyedd / bioamrywiaeth. 5. Cynlluniau trydydd parti yn cael eu monitro gan y sefydliadau perthnasol. |
| Cyn diwedd 2019, a chyn diwedd pob trydedd flwyddyn ar ôl 2019, rhaid i bob awdurdod cyhoeddus gyhoeddi adroddiad sy’n nodi’r hyn y mae wedi’i wneud i gydymffurfio â'r ddyletswydd A6. Anogir sefydliadau i glustnodi eu ffyrdd eu hunain o adrodd - gallai hyn eto fod yn rhan o'u systemau adrodd a/neu broses gyffredin, megis eu hadroddiad blynyddol, neu fel dogfen benodol. | 1. Adroddir ar berfformiad blynyddol drwy Adroddiad Blynyddol yr Awdurdod ar Gyflawni Amcanion Llesiant (Cynllun Gwella Rhan 2). Bydd adroddiadau blynyddol a chynlluniau Corfforaethol ac Adnoddau yn y dyfodol yn cyfeirio at y ddogfen hon ar gyfer cyfeirio ac yn clustnodi gweithgareddau sy'n ymwneud â’r ddyletswydd A6. 2. Adroddiad ar reoli tir cadwraeth. 3. Adroddiadau monitro blynyddol y CDLl. | 1. Mae Adroddiad Blynyddol yr Awdurdod ar Gyflawni Amcanion Llesiant ac adroddiadau monitro blynyddol y CDLl yn mynd gerbron Pwyllgor yr Awdurdod Parc Cenedlaethol. 2. Cyflwynir adroddiad ar reoli tir cadwraeth i'r Pwyllgor Adolygu Gweithredol. 3. Cyhoeddir copïau o'r holl ddogfennau hyn ar wefan yr Awdurdod. |
| Rhaid i awdurdodau cyhoeddus y mae'n ofynnol iddynt gyhoeddi cynllun, adolygu’r cynllun hwnnw yng ngoleuni eu hadroddiad. Gallai hyn gynnwys gwerthusiad o:   * pha mor dda y mae’r systemau cynllunio corfforaethol wedi ystyried ac wedi ymrwymo i * gynnal a gwella bioamrywiaeth a hyrwyddo cydnerthedd ecosystemau * pa mor dda y mae amcanion y Cynllun Gweithredu Adfer Natur yn cael eu cyflawni, gan gynnwys * defnyddio'r dystiolaeth orau sydd ar gael * sut mae'r agweddau ar gydnerthedd ecosystemau wedi'u defnyddio'n rhagweithiol * unrhyw fesurau o fioamrywiaeth a chydnerthedd ecosystemau y gellir eu defnyddio (er enghraifft, cyfrannu at y Dangosyddion Cenedlaethol ar gyfer Deddf Llesiant Cenedlaethau’r Dyfodol) * cyflawniadau nodedig ar gyfer cynefinoedd neu rywogaethau. | Yr Awdurdod yn craffu drwy’r:   * Pwyllgor Adolygu Gweithredol * Yr Awdurdod Parc Cenedlaethol * Swyddfa Archwilio Cymru * Gweithdai’r Aelodau   Mae’r blaenoriaethau o fewn Cynllun Rheoli'r Parc Cenedlaethol a'r Cynllun Corfforaethol ac Adnoddau yn cael eu gwerthuso drwy'r broses cylch adolygu. Bydd hyn yn cynnwys edrych ar dystiolaeth berthnasol, risgiau, cyfleoedd, cyflawniadau a gwerthuso'r mesurau a ddefnyddir. | 1. Cyflwynir adroddiad ar reoli tir cadwraeth i'r Pwyllgor Adolygu Gweithredol. 2. Mae Adroddiad Blynyddol yr Awdurdod ar Gyflawni Amcanion Llesiant ac adroddiadau monitro blynyddol y CDLl yn mynd gerbron Pwyllgor yr Awdurdod Parc Cenedlaethol. 3. Cyfleoedd yn y gweithdai i archwilio meysydd yn fwy manwl. 4. Adolygu’r prosesau ar gyfer Cynllun Rheoli’r Parc Cenedlaethol a’r cynllun Corfforaethol ac Adnoddau. |